મહાપરાણે, આંસુ લૂછતો જુવાન ફિક્કુ હસ્યો. બધી વ્યથા હવે મોં વાટે ટપકવા લાગી : ‘નાપાસ નહીં, બધાય વિષયમાં ફુલ્લી નાપાસ થયો છું. ફરીથી ભણવું પડશે અને બધી ફી ફરીથી ભરવી પડશે ! મોડાસાનો ગરીબ નાયીનો દીકરો છું. નાનકડી નાયીની દુકાન છે અમારી મોડાસામાં. માંડ ઘર ચાલે છે. ત્યાં ફીના અઢાર લાખ રૂપિયા કાઢવા ક્યાંથી ? હવે, ઈન્ડિયા પાછો પણ શું મોઢું લઈને જાઉં ? ગરીબ-પ્રેમાળ પપ્પાએ ઉધાર-ઉછીના કરીને – દેવું કરીને, મારી જીદ સામે ઝૂકી જઈને, મને ભણવા મોકલ્યો છે.